શાંતિનાથના દેરાસરમાં વિ.સં. ૧૧૯૦ નો લેખ છે, જેમાં મહાડના પુત્ર ચાહીલે તથા તેની પત્ની આશાદેએ બિંબ પ્રતિષ્ઠિત કરાવ્યાનો ઉલ્લેખ છે ઉપરોક્ત મંદિરની પંચતીર્થ પ્રતિમામાં વિ.સં. ૧૨૧૧ ના વૈશાખ વદી બીજને બંધવારનો લેખ છે. વળી દિપરા દરવાજા વિસ્તારમાં આવેલા ઋષભદેવના દેરાસરમાં વિ.સં ૧૨૯૭ ના લેખમાં નીલકર્ણના પિતાએ આદીનાથનું બિંબ કરાવ્યાનો ઉલ્લેખ છે. તદુપરાંત શાંતિનાથના મંદિરની ભમતીમાં પ્રવેશતાં વિ.સં.૧૩૦૦ ના જેઠ સુદ પાંચમ ગુરુવારના લેખમાં એક શ્રીમાળી વાસુક ઠાડા તથા ધીધાને બિંબ પ્રતિષ્ઠિત કરાવ્યાની નોંધ છે.